एभीएल भलिबल: चितवन टाइग्रेस च्याम्पियन
नेपाली महिला भलिबलमा एकल वर्चस्व जमाएको नेपाल एपीएफ क्लबलाई एकपक्षीय फाइनलमा पराजित गर्दै चितवन टाइग्रेसले आधीआवादी महिला भलिबल लिग (एभीएल) को उपाधि जितेको छ ।
काठमाडौँ — नेपाली महिला भलिबलमा एकल वर्चस्व जमाएको नेपाल एपीएफ क्लबलाई एकपक्षीय फाइनलमा पराजित गर्दै चितवन टाइग्रेसले आधीआवादी महिला भलिबल लिग (एभीएल) को उपाधि जितेको छ ।त्रिपुरेश्वरस्थित राखेप कभर्डहलमा बुधबार फितलो प्रदर्शन गरेपछि एपीएफ वर्षको पाँचौं उपाधि जित्न असफल रह्यो । उपाधिसँगै चितवनले ६ लाख र एपीएफले ३ लाख रुपैयाँ पुरस्कार पाए । यो महिला भलिबलमा सर्वाधिक राशिको पुरस्कार हो ।नेपाल भलिबल संघ र आधीआवादी फाउन्डेसनको संयुक्त आयोजनामा भएको प्रतियोगिताको फाइनलमा तीन अमेरिकी खेलाडीसहित उत्रिएको चितवनले खेलको सुरुआतदेखि नै एपीएफलाई दबाबमा राखेको थियो । पश्चिमाञ्चलबाट खेल्ने स्टार खेलाडीद्वय मन्जु गुरुङ (कप्तान) र अरुणा शाहीको पनि साथ पाएको चितवनले सुरुदेखि बनाएको अग्रता कुनै समय गुमाएन । जसले गर्दा सोझो सेटमै फाइनलको फैसला भयो । प्रतिस्पर्धात्मक पहिलो सेटमा चितवन २५–२० ले अघि रह्यो ।दोस्रो सेटमा एपीएफले कडा चुनौती प्रस्तुत गर्दै चितवनलाई सहजै अग्रता लिन दिएन । एकसमय १२–८ ले अघि रहेको एपीएफ चितवनले टाइमआउट लिएपछि १३–१२ ले पछाडि परेको थियो । चितवनले उक्त लय कायम राख्दै दोस्रो सेट २५–१७ ले आफ्नो पक्षमा पार्‍यो । तेस्रो सेटमा सुरुदेखि नै लगातार गल्ती दोहोर्‍याएपछि हतोत्साही देखिएको एपीएफले २५–११ को अन्तरमा गुमायो । सर्वोत्कृष्ट खेलाडी अरुणा शाही स्कुटरसहित । एपीएफले यसअघि चारै प्रतियोगिताको उपाधि जितेको थियो । एपीएफले काठमाडौंमा आयोजित शेरबहादुर स्मृति कप र एनभीए क्लब लिग तथा पोखरामा आयोजित तीज कपको फाइनलमा न्यु डायमन्डलाई पराजित गरेको थियो । न्यु डायमन्ड सहभागी हुन नपाएको सभामुख कपमा भने पुलिस फाइनलमा पराजित भएको थियो । यस प्रतियोगिताको सेमिफाइनलमा पनि एपीएफले डायमन्डलाई सेमिफाइनलमा हराएको थियो ।प्रतियोगिताको उत्कृष्ट खेलाडीमा चितवनकी अरुणा शाही घोषित भइन् । उनले स्कुटरसहित ५० हजार रुपैयाँ प्राप्त गरिन् । सेटरको भूमिकामा रहेकी अरुणाले प्रभावशाली प्रदर्शन गर्दै विदेशी खेलाडीलाई राम्रो साथ दिइन् । यसअघि पनि न्यु डायमन्डको टोलीबाट खेलेकी अरुणाले यस प्रतियोगिताबाट आफ्नो प्रदर्शन अझै सुध्रिएको प्रमाणित गरेकी छन् । विगतमा पश्चिमान्चलको टोलीमा स्पाइकरको भूमिका निभाएकी अरुणा काँधको चोट र न्यु डायमन्डमा आवश्यकता पर्दा सेटरको भूमिकामा देखिएकी थिइन् । एपीएफविरुद्ध स्पाइक प्रहार गर्दै चितवन टाइग्रेसकी विदेशी खेलाडी  । तस्बिरहरू : इलिट जोशीविदेशी खेलाडीको अग्लो उचाइ र शक्तिशाली प्रहारलाई एपीएफको डिफेन्सले रोक्न सकेन । बलियो विपक्षीविरुद्ध अपेक्षित प्रदर्शन गर्न नसक्दा टोलीले हारको सामना गर्नुपरेको हो । विजेता टोलीका विदेशी प्रशिक्षक कोरी सोलोमनले विदेशी खेलाडी हाबी हुँदा जित सहज भएको स्वीकारे । ‘हामीसँग भएका विदेशी खेलाडीको उचाइ नेपाली खेलाडीभन्दा अग्ला थिए । त्यसको फाइदा उठाउँदै हामीले लगातार अंक बटुल्न सक्यौं,’ उनले भने । निकै अपेक्षा गरिएका एपीएफका ब्लकर हीरा केसी, स्पाइकर सरस्वती चौधरी, सेटर तथा कप्तान विनिता बुढाथोकी र रेश्मा भण्डारीले अपेक्षित प्रदर्शन गर्न सकेनन् ।अमेरिकामा विश्वविद्यालय स्तरको प्रशिक्षक रहेका सोलोमनले नेपाली भलिबलको स्तर पनि राम्रो रहेको बताए । ‘नेपालको भलिबल स्तर राम्रो छ । यस्तो प्रतियोगिताले खेल सुधार्न महत्त्पूर्ण भूमिका खेल्छ । आफूभन्दा माथिल्लो स्तरका विदेशी खेलाडीसँग खेल्दा आफ्नो खेल पनि बढ्छ,’ उनले थपे, ‘प्रतियोगिता निकै राम्रो थियो । नियमित आयोजनाले खेलाडीको विकासमा नै सघाउ पुग्छ । यस किसिमका प्रतियोगिता भइरहे म फेरि यहाँ आउन तयार छु ।’एपीएफका प्रशिक्षक ज्ञानेन्द्र विष्टले खेलाडीले आफ्नो नियमित खेल प्रदर्शन गर्न नसक्दा हार्नुपरेको बताए । ‘अग्ला विदेशी खेलाडी देखेपछि खेलाडीको मनोबल गिर्‍यो । उनीहरूले नियमित खेल पनि प्रदर्शन गर्न सकेनन् । हाम्रो रिसिभमा पनि समस्या देखियो,’ उनले भने । प्रशिक्षक विष्टले अघिल्लो दिन सेमिफाइनल जितेपछि आफ्नो टोली चितवनका विदेशी खेलाडीविरुद्ध खेल्न तयार रहेको अभिव्यक्ति दिएका थिए ।अमेरिकी खेलाडीमध्ये ओपन स्पाइकर जोस्लिन बिर्कसले नेपालमा खेल्दाको अनुभव विशेष रहेको सुनाइन् । ‘हामी तीनैजनाको उचाइ नेपाली खेलाडीभन्दा बढी छ । यसका बाबजुद यहाँका खेलाडीको डिफेन्स गर्ने शैली मनपर्‍यो । हामीहरूको खेल नेपाली खेलाडीसँग मिलाएर लग्न सहज भयो,’ उनले भनिन् । प्रशिक्षक सोलोमनका अनुसार तीनै खेलाडी विश्वविद्यालय स्तरबाट व्यावसायिक भलिबलतर्फ करिअर बनाउन युरोपका स्वीडेन, फ्रान्सलगायतका देशमा पुग्ने गरेका छन् ।बुधबारै तेस्रो स्थानको खेलमा न्यु डायमन्ड क्लबले नेपाल पुलिस क्लबलाई सोझो सेटमा पराजित गर्‍यो । न्यु डायमन्डले २५–१८, २५–२१, २५–१९ को जित दर्ता गर्दै १ लाख ५० हजार रुपैयाँ प्राप्त गर्‍यो ।